b'\n_START_ARTICLE_\nJohannes Snellman\n_START_PARAGRAPH_\nJohannes Snellman (4. joulukuuta 1885 Helsinki \xe2\x80\x93 1. toukokuuta 1961 Tukholma) oli suomalainen lintutieteilij\xc3\xa4 ja taidemaalari._NEWLINE_Johannes Snellmanin is\xc3\xa4 Herman Henrik Snellman oli pappi, joka toimi Lontoossa merimiespappina kymmenen vuotta. Perhe muutti 1890-luvun alkupuolella Korppooseen. Snellman opiskeli vuosisadan vaihteessa Turun Reaalilyseossa, mutta lopetti koulun kesken 1902 ja meni sen sijaan opiskelemaan taidetta Turun piirustuskouluun ja Helsingin Ateneumiin. Is\xc3\xa4-Snellman sai kirkkoherran viran Jomalan seurakunnasta Ahvenanmaalla, ja my\xc3\xb6s Johannes muutti sinne. 1918 rovasti Snellman muutti Pernajan kirkkoherraksi. Johannes j\xc3\xa4i asumaan Ahvenanmaalle 1930-luvulle saakka, mink\xc3\xa4 j\xc3\xa4lkeen h\xc3\xa4n asui vuoroin Helsingin seudulla ja Porvoossa. 1943 h\xc3\xa4n muutti Ruotsiin Tukholman seudulle ja sai my\xc3\xb6hemmin Ruotsin kansalaisuuden. Kes\xc3\xa4ns\xc3\xa4 h\xc3\xa4n kuitenkin vietti usein Pernajan saaristossa._NEWLINE_Johannes Snellman oli itseoppinut lintutieteilij\xc3\xa4. H\xc3\xa4n oli ensimm\xc3\xa4isi\xc3\xa4 suomalaisia lintujen rengastajia ja sai renkaita Johan Axel Palm\xc3\xa9nilta 1913. H\xc3\xa4n rengasti yhteens\xc3\xa4 5\xc2\xa0900 lintua vuosina 1913\xe2\x80\x931933, muun muassa Suomen ensimm\xc3\xa4iset merikotkat vuonna 1917. H\xc3\xa4n oli haukkamets\xc3\xa4st\xc3\xa4j\xc3\xa4 ja mets\xc3\xa4sti muuttohaukalla ainakin variksia (muuttohaukka pesi viel\xc3\xa4 tuolloin Ahvenanmaalla). Snellman oli erinomainen konservaattori, joka sai oppinsa Korpog\xc3\xa5rdin is\xc3\xa4nn\xc3\xa4lt\xc3\xa4 Arthur Eklundilta. H\xc3\xa4n t\xc3\xa4ytti lintuja muun muassa Ruotsin luonnonhistorialliselle museolle. Ahvenanmaan maakuntamuseossa on noin 200 Snellmanin t\xc3\xa4ytt\xc3\xa4m\xc3\xa4\xc3\xa4 lintua. Maakotka oli h\xc3\xa4nen taiteellinen innoittajansa, ja jo vuonna 1907 h\xc3\xa4n, yhdess\xc3\xa4 nuoremman veljens\xc3\xa4 Helgen kanssa, j\xc3\xa4rjesti hevosenraadon Jettb\xc3\xb6len vuorelle Jomalaan ja tarkkaili piilokojusta haaskalla k\xc3\xa4yvi\xc3\xa4 maakotkia._NEWLINE_Johannes Snellman perusti vuonna 1927 Suomen ja Pohjoismaiden ensimm\xc3\xa4isen lintuaseman Ecker\xc3\xb6n Signilsk\xc3\xa4riin. H\xc3\xa4n toimi aseman ensimm\xc3\xa4isen\xc3\xa4 p\xc3\xa4\xc3\xa4toimisena havainnoitsijana ja rengastajana 1927\xe2\x80\x931932. Snellman kirjoitti useita lintutieteellisi\xc3\xa4 artikkeleita Ornis Fennicaan. H\xc3\xa4nen puolisonsa oli Karin Snellman, o.s. Colliander.'